ভিন্ন প্রেক্ষাপট। কিন্তু কথাগুলি প্রাসঙ্গিক। ১৮৫২ সালে ম্যাসাচুসেট্‌সে এক বক্তৃতায় মার্কিন বাগ্মী ওয়েনডেল ফিলিপস বলেছিলেন— সংযমী আচরণ স্বাধীনতা অর্জনের রাস্তা। ফিলিপসের কথাগুলি স্বাধীনতা ধারণাটির সঙ্গে যেমন সম্পৃক্ত, তেমনই মানানসই গণতন্ত্রের মূল সূত্রের সঙ্গে। গণতন্ত্র তখনই সুস্থ এবং সার্বিক, যখন প্রত্যেকে নিজেকে সংযত রাখতে পারেন, অন্যের প্রতি সহিষ্ণু হতে পারেন। দীর্ঘদিন ধরে মায়ানমারে এই সংযমী সহিষ্ণুতার চর্চা করছেন আউং সান সু চি। গণতন্ত্রের সপক্ষে তাঁর লড়াই দীর্ঘদিনের। তার জন্য বন্দিও থাকতে হয়েছে তাঁকে। এতদিনে সেই লড়াইয়ের পুরস্কার পেলেন সু চি। ২৫ বছর পর মায়ানমারে গণতান্ত্রিক আবহ তিনি ফিরিয়ে আনতে পেরেছেন। অভিনন্দন। আশা করা যায়, গণতন্ত্রের নয়া আবহে মায়ানমারে শান্তি ফিরিয়ে আনবে সু চি’র নেতৃত্বাধীন দল।
চোখ থাকতে চোখের মর্ম বোঝা যায় না। চলতি প্রবাদ। খাঁটি কথা। মায়ানমারে যখন গণতন্ত্র প্রতিষ্ঠার জন্য তীব্র লড়াই চালাচ্ছিলেন সু চি, ভারত ততদিনে পৃথিবীর সর্ববৃহৎ গণতন্ত্র। গর্বের কথা। এত বৈচিত্রের মধ্যেও গণতন্ত্র রক্ষা করা যথেষ্ট কঠিন কাজ। দীর্ঘসময় ধরে ভারত সেই কঠিন কাজটি করে আসছে। পারছে তো ! সাংবিধানিকভাবে এদেশ যতই গণতান্ত্রিক হোক, দেশের শাসনকাঠামো যতই গণতান্ত্রিক হোক— ভিতরে ভিতরে স্বৈরাচারী মনোভাব ফল্গুস্রোতের মতো প্রবহমান। এখানেই ফিলিপসের ওই একই বক্তৃতার আরও একটি বাক্য ব্যবহার করা জরুরি। ফিলিপস বলছেন, ক্ষমতা সকলের হাত থেকে কতিপয়ের কুক্ষিগত হচ্ছে। ফলে স্বাধীনতার ধারণাটি খর্ব হচ্ছে। ভারতীয় গণতন্ত্রের ক্ষেত্রেও কথাটি ভীষণভাবে জরুরি। এদেশে গণতান্ত্রিক প্রক্রিয়ায় যাঁরা ক্ষমতায় আসছেন, শাসক হয়ে তাঁরাই গণতন্ত্রের টুঁটি চেপে ধরছেন। দেশ জুড়ে তৈরি হচ্ছে অসহিষ্ণুতার পরিবেশ। ক্ষমতাবানেরা স্বৈরাচারীর মতো আচরণ করছেন। তাঁদের নিয়মে, তাঁদের ইঙ্গিতেই চলছে দেশ। সাধারণ মানুষের বক্তব্য ধোপে টিকছে না। উল্টো কথা বললে আক্রান্ত হতে হচ্ছে। প্রাণ কেড়ে নেওয়া হচ্ছে। দেশ ছাড়ার নিদান দেওয়া হচ্ছে। কখনও-বা একঘরে করে রাখা হচ্ছে প্রতিবাদীকে। ভারতীয় গণতন্ত্র এই অসহিষ্ণু পরিবেশ স্বীকার করে না। কিন্তু বাস্তব অন্যরকম। সেখানে কেতাবি আদর্শের কোনও স্থান নেই।

এক্ষেত্রে পাল্টা যুক্তির অবতারণা করা যায়। বলাই যায়, দেশময় অসহিষ্ণুতার বিরুদ্ধে যে আন্দোলন দানা বেঁধেছে, সে-ও তো গণতন্ত্রেরই দান। ঠিক কথা। কিন্তু যাঁরা বিরোধিতা করছেন, তাঁরা সহিষ্ণু তো ! গণতান্ত্রিক কাঠামোয় বিরোধিতার সীমাটি তাঁদের জানা আছে তো ! দুর্ভাগ্যের হলেও সত্যি, এখানে বিরোধীরাও সময়ে সময়ে অগণতান্ত্রিক। বিরোধীদের ‘তাণ্ডবে’ সংসদে গত বাদল অধিবেশন কার্যত ভেস্তে গিয়েছে। পরিবর্তিত পরিস্থিতিতে আগামী শীতকালীন অধিবেশনও খুব সুষ্ঠুভাবে হবে বলে মনে করছে না ওয়াকিবহাল মহল। সংসদ গণতন্ত্র চর্চার পিঠস্থান। শানিত যুক্তির বিতর্কই সেখানে কাম্য। কিন্তু প্রতর্ক যখন অসহিষ্ণু হয়, তখন গণতন্ত্রের মূল সুরটি কেটে যায়। দীর্ঘদিন ধরে এদেশে সেই ঘটনাই ঘটে চলেছে। সু চি’র জয়কে সম্মান জানিয়ে ভারতীয় রাজনীতিকেরাও একটু সহিষ্ণু হতে পারেন না ! এবার গণতন্ত্রের উদ্‌যাপন হোক !